CELEX: 62019TN0539
Language: el
Date: 2019-07-30 00:00:00
Title: Υπόθεση T-539/19: Προσφυγή της 30ής Ιουλίου 2019 — Les Mousquetaires και ITM Entreprises κατά Επιτροπής

30.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/67
            
         
      Προσφυγή της 30ής Ιουλίου 2019 — Les Mousquetaires και ITM Entreprises κατά Επιτροπής
      (Υπόθεση T-539/19)
      (2019/C 328/75)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσες: Les Mousquetaires (Παρίσι, Γαλλία), ITM Entreprises (Παρίσι) (εκπρόσωποι: N. Jalabert-Doury, K. Mebarek και B. Chemama, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να διατάξει τη συνεκδίκαση της υπό κρίση υποθέσεως με την υπόθεση T-255/17·
               
            
                  —
               
               
                  να κάνει δεκτή την ένσταση ελλείψεως νομιμότητας του άρθρου 20, παράγραφος 4, του κανονισμού 1/2003, καθόσον η διάταξη αυτή δεν παρέχει αποτελεσματικό μέσο ένδικης προστασίας σχετικά με τους όρους εκτελέσεως των αποφάσεων περί διενέργειας ελέγχου σύμφωνα με τα άρθρα 6, παράγραφος 1, 8 και 13 της [Ευρωπαϊκής Σύμβασης για την Προάσπιση των Δικαιωμάτων του Ανθρώπου και των Θεμελιωδών Ελευθεριών] και σύμφωνα με τα άρθρα 7 και 47 του [Χάρτη των Θεμελιωδών Δικαιωμάτων της Ευρωπαϊκής Ένωσης]·
               
            
                  —
               
               
                  να ακυρώσει την απόφαση AT.40466 — Tute 1 της 13ης Μαΐου 2019 με την οποία διατάσσεται η διενέργεια ελέγχου στην Les Mousquetaires S.A.S., καθώς και σε όλες τις θυγατρικές της, δυνάμει του άρθρου 20, παράγραφος 4, του κανονισμού (ΕΚ) 1/2003 του Συμβουλίου, της 16ης Δεκεμβρίου 2002·
               
            
                  —
               
               
                  να ακυρώσει τη μη παροχή προς τις προσφεύγουσες της προστασίας που εγγυάται το δίκαιο της Ένωσης·
               
            
                  —
               
               
                  να ακυρώσει την κοινοποιηθείσα στις προσφεύγουσες στις 18 Ιουνίου 2019 απόφαση της Επιτροπής με την οποία οι προσφεύγουσες στερήθηκαν, χωρίς νόμιμη αιτία, το δικαίωμα αποτελεσματικής ένδικης προσφυγής όσον αφορά τα στοιχεία που εξετάστηκαν στο πλαίσιο συνεχιζόμενου ελέγχου·
               
            
                  —
               
               
                  να καταδικάσει την Ευρωπαϊκή Επιτροπή στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους οι προσφεύγουσες προβάλλουν οκτώ λόγους.
      
                  1.
               
               
                  Ο πρώτος λόγος αντλείται από προσβολή των θεμελιωδών δικαιωμάτων, από προσβολή του δικαιώματος του απαραβίαστου της κατοικίας και του δικαιώματος αποτελεσματικής δικαστικής προστασίας λόγω ανυπαρξίας αποτελεσματικού ένδικου βοηθήματος όσον αφορά τους όρους εκτελέσεως των αποφάσεων περί διενέργειας ελέγχου.
               
            
                  2.
               
               
                  Ο δεύτερος λόγος αντλείται από παράβαση του άρθρου 20, παράγραφος 4, του κανονισμού 1/2003 του Συμβουλίου της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (Κείμενο που παρουσιάζει ενδιαφέρον για τον ΕΟΧ) (ΕΕ 2003, L 1, σ. 1) και από προσβολή των θεμελιωδών δικαιωμάτων, καθόσον η απόφαση περί διενέργειας ελέγχου δεν είναι επαρκώς αιτιολογημένη και, ως εκ τούτου, στέρησε από τις προσφεύγουσες θεμελιώδεις εγγυήσεις που είναι επιβεβλημένες στο πλαίσιο αυτό.
               
            
                  3.
               
               
                  Ο τρίτος λόγος αντλείται από παράβαση του άρθρου 20, παράγραφος 4, του κανονισμού 1/2003 και από προσβολή των θεμελιωδών δικαιωμάτων, καθόσον η Επιτροπή δεν διέθετε καμία ένδειξη που να δικαιολογεί την προσβαλλόμενη απόφαση.
               
            
                  4.
               
               
                  Ο τέταρτος λόγος αντλείται από κατάχρηση εξουσίας, από παράβαση του άρθρου 20, παράγραφος 4, του κανονισμού 1/2003 και προσβολή των θεμελιωδών δικαιωμάτων, καθόσον με την απόφαση περί διενέργειας ελέγχου δεν διεξήχθη αμερόληπτη εξέταση, αλλά αντιθέτως επρόκειτο προφανώς για πράξη που εκδόθηκε για σκοπούς άλλους από τους εκτιθεμένους σε αυτήν.
               
            
                  5.
               
               
                  Ο πέμπτος λόγος αντλείται από παράβαση των άρθρων 20, παράγραφοι 3 και 4, και 21 του κανονισμού 1/2003 και προσβολή των θεμελιωδών δικαιωμάτων, καθόσον οι προσφεύγουσες στερήθηκαν και άλλων θεμελιωδών εγγυήσεων, η έλλειψη των οποίων επιφέρει ακυρότητα.
               
            
                  6.
               
               
                  Ο έκτος λόγος αντλείται από πρόδηλη πλάνη εκτιμήσεως και από παραβίαση της αρχής της αναλογικότητας όσον αφορά τον τρόπο με τον οποίο η Επιτροπή αποφάσισε σχετικά με τη σκοπιμότητα, τη διάρκεια και το εύρος του ελέγχου και του συνεχιζόμενου ελέγχου.
               
            
                  7.
               
               
                  Ο έβδομος λόγος αντλείται από προσβολή των θεμελιωδών δικαιωμάτων, η οποία συνίσταται στην απόφαση περί αρνήσεως διασφαλίσεως της προσήκουσας προστασίας όσον αφορά ορισμένα έγγραφα για τα οποία οι προσφεύγουσες είχαν ζητήσει την προστασία δυνάμει του δικαίου της Ένωσης.
               
            
                  8.
               
               
                  Ο όγδοος λόγος αντλείται από προσβολή των θεμελιωδών δικαιωμάτων λόγω της στερήσεως, χωρίς νόμιμη αιτία, του δικαιώματος υποβολής στον δικαστή της Ένωσης αιτήσεως αναστολής της εξετάσεως των στοιχείων που σφραγίστηκαν μέχρι την έκδοση της αποφάσεως επί της παρούσας προσφυγής.